PÕHITOETUS

Põhitoetus on õppijale antav rahaline toetus hariduse omandamisega kaasnevate kulutuste katmiseks.

Põhitoetuse suurus ühes õppekuus on 60 eurot.

Põhitoetus määratakse ühes semestris viieks kuuks: septembrist jaanuarini ja veebruarist juunini.

Põhitoetust on õigus taotleda õppijal, kes:

* on Eesti kodanik või viibib Eestis pikaajalise elaniku või tähtajalise elamisloa või alalise või tähtajalise elamisõiguse alusel;
* õpib kutseõppe tasemeõppe õppekaval, kus on tegevustoetusest moodustatud koolituskohad, välja arvatud ettevalmistava õppe õppekaval;
* õpib kutseõppe tasemeõppe õppekaval statsionaarses õppes, välja arvatud ettevalmistavas õppes, ja ei ole ületanud õppekava nominaalkestust;
* ei viibi akadeemilisel puhkusel;
* ei oma õppevõlgnevusi.

Esmakursuslased saavad põhitoetust taotleda alates teisest poolaastast.

Põhitoetuse taotlus tuleb esitada siseveebis sügissemestril hiljemalt 10. septembriks ja kevadsemestril 10. veebruariks.

Põhitoetuse määramise otsustab toetuste komisjon. Põhitoetus määratakse riigieelarves ettenähtud ja kolledžile eraldatud vahendite piires eelmise poolaasta keskmise õpitulemuse paremusjärjestuse alusel.

Põhitoetus kantakse õppija arvelduskontole igal õppekuul hiljemalt 20. kuupäevaks. Välja arvatud septembri põhitoetus, mis makstakse hiljemalt oktoobris ja veebruari põhitoetus, mis makstakse hiljemalt märtsis.

Kolledžil on õigus, peatada või lõpetada põhitoetuse maksmine, kui õppija rikub oluliselt kolledži põhimääruse, õppijate sisekorraeeskirja, õppekorralduseeskirja ja muude õigusaktidega kehtestatud kohustusi.

Põhitoetuste maksmise kord (PDF, 31.08.2025).